Nariadenie Komisie (EHS) č. 3522/87
z 24. novembra 1987
o zaznamenávaní spôsobu dopravy v štatistike obchodu medzi členskými štátmi
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2954/85 z 22. októbra 1985, ktorým sa ustanovujú určité opatrenia na štandardizáciu a zjednodušenie štatistiky obchodu medzi členskými štátmi, [1] najmä na jeho články 8 a 10,
keďže podľa nariadenia Rady (EHS) č. 679/85 [2] bolo v obchode s tovarom v rámci spoločenstva zavedené vzorové tlačivo vyhlásenia; keďže tento vzor stanovuje, aby zaznamenávanie údajov o spôsobe dopravy bolo v súlade s ustanoveniami prijatými v tejto veci Radou v nariadení (EHS) č. 2954/85; keďže tieto nariadenia sa uplatňujú od 1. januára 1988; keďže sa preto javí účelné prijať tento deň, aby rozšírenie štatistického výkazu o obchode medzi členskými štátmi zahrnulo spôsob dopravy;
keďže opatrenia stanovené v tomto nariadení sú v súlade so stanoviskom Výboru pre štatistiku zahraničného obchodu,
PRIJALA TOTO NARIADENIE:
Článok 1
Od 1. januára 1988 spoločenstvo a členské štáty doplnia k údajom, ktoré zhromažďujú v súlade s článkom 8 ods. 1 nariadenia (EHS) č. 2954/85, informáciu "spôsob dopravy" uvedenú v článku 5 písm. g) tohto nariadenia.
Článok 2
Pokiaľ sa neuplatní postup ustanovený v článku 41 nariadenia Rady (EHS) č. 1736/75, [3] opatrenia na predkladanie štatistických výsledkov členskými štátmi Komisii, rozdelených podľa spôsobu dopravy, vrátane referenčného obdobia, periodicity, lehoty na predkladanie údajov a prípadných podmienok ich zhromažďovania na účely predkladania, vychádzajú z postupu prijatého na uplatňovanie článku 38 ods. 2 tohto nariadenia.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 24. novembra 1987